Diari Oficial de la Generalitat Valenciana


Sumari del DOGV 4074, del 29-08-2001 (2001/8386)

ACORD entre la Conselleria de Sanitat i les organitzacions sindicals presents en la Mesa Sectorial de Sanitat sobre el calendari de negociació i desenvolupament en el seu àmbit de l'Acord de 26 de juny de 2001 entre el Govern Valencià i les organitzacions sindicals en matèria de reducció de la temporalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4074

Data del DOGV
:   29-08-2001

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2001/8386


Data del document
:   23-07-2001

Organisme emissor
:   Conselleria de Sanitat

Tipus de document
:   Acord

Descriptors 

:   * seguretat en l'ocupació
    * funcionari
    * sindicat
    * professió sanitària
    * carrera professional
    * concurs administratiu

ACORD entre la Conselleria de Sanitat i les organitzacions sindicals presents en la Mesa Sectorial de Sanitat sobre el calendari de negociació i desenvolupament en el seu àmbit de l'Acord de 26 de juny de 2001 entre el Govern Valencià i les organitzacions sindicals en matèria de reducció de la temporalitat. [2001/8386]
  
A València, el 23 de juliol de 2001, l'administració i les organitzacions sindicals sotasignades
  
Exposen
  
El 26 de juny de 2001 es va subscriure entre el Govern Valencià i les organitzacions sindicals acord en matèria de reducció de la temporalitat en l'ocupació en l'administració Pública Valenciana.
  
Després d'enunciar-se una sèrie de premisses al respecte, en aquest acord s'adquiriren una sèrie de compromisos, i es va encomanar a les tres meses sectorials existents en la Generalitat Valenciana l'inici de la negociació, amb caràcter immediat i en els respectius sectors, d'una sèrie de punts.
  
Per això, i després de celebrar-se el dia 5 de juliol de 2001 Mesa Sectorial de Sanitat en la qual es tractaren el punts esmentats, per part del secretari general de Sanitat, Roberto J. Roig Oltra, i de les organitzacions sindicals que s'indiquen, membres de ple dret de la Mesa Sectorial de Sanitat, l'acord següent.
  
Primer. Calendari de convocatòries de selecció de personal i provisió de llocs
  
Els sotasignats assumeixen com a objectiu propi i es comprometen a dur a terme les actuacions necessàries per tal que estiguen coberts per personal fix el 90% dels llocs de treball que existeixen en la plantilla, amb reducció l'any 2003 de la taxa de temporalitat fins el 10%. Amb aquesta finalitat es desplegaran en el període 2001-2003 les convocatòries necessàries per a cobrir 8,024 places vacants en el sector sanitari públic valencià segons el calendari d'actuacions següent:
  
1. Aprovació per part del Consell de la Generalitat Valenciana en el segon semestre de 2001 d'una oferta d'ocupació pública corresponent a l'any esmentat per un total de 2.000 places.
  
2. Realització de convocatòries unificades de selecció de personal durant l'any 2002 per a un total de 4.524 places que englobaran les 2.524 d'aprovades per l'Oferta d'Ocupació Pública de 1998 per Decret 191/1998, de 30 de novembre (DOGV de 28.12.1998, núm. 3.401), i les 2000 que s'han d'aprovar de l'OOP de 2001. La publicació d'aquestes convocatòries començarà dins del primer semestre de 2002.
  
3. Realització de concursos de trasllats per a totes les categories professionals de personal d'institucions sanitàries dependents de la Conselleria de Sanitat, abans de l'assignació de destinacions a les persones aprovades en les proves de selecció que es duguen a terme en desplegament del present acord. Les convocatòries dels concursos de trasllats que es desenvoluparan en 2002 començaran a publicar-se dins del seu primer semestre i el nombre de llocs que s'hi proveiran serà de 4.524, com a mínim. La seua distribució es farà entre tots els centres de treball que tinguen vacants de la categoria professional corresponent de tal manera que es garantirà la possibilitat d'accés a llocs de treball en tots els centres de treball.
  
4. Negociació i publicació en el segon trimestre de 2002 d'oferta d'ocupació pública per a l'any esmentat, en la qual s'inclouran 3.500 places.
  
5. Realització en el primer semestre de 2003 de les convocatòries que calguen per al desplegament de l'OOP de 2002, així com negociació i publicació de l'Oferta d'Ocupació Pública per a l'any 2003.
  
Segon. Quantificació de la taxa real de temporalitat
  
Segons que preveu l'Acord de 26 de juny de 2001, ara com ara les xifres relatives a llocs totals en plantilla i personal temporal de les institucions sanitàries de la Conselleria de Sanitat són les següents:
  
Plantilla total: 37.526
  
Total interins / temporals: 9.732
  
Desglossament:
  
 En plantilla Interins
  
Personal facultatiu: 6.778 2.152
  
Personal sanitari no facultatiu 18.566 3.775
  
Personal no sanitari: 10.002 2.957
  
Personal no estatutari: 917 525
  
Personal facultatiu de quota i zona: 1.000 254
  
Personal sanitari no facultatiu de quota i zona: 263 69
  
La Conselleria de Sanitat adquireix el compromís de facilitar en el mes d'octubre de cada any informació en suport informàtic de base de dades sobre la plantilla que hi haja en les institucions sanitàries.
  
Tercer. Creació de llocs en plantilla per a atendre necessitats estructurals
  
La Conselleria de Sanitat es compromet a dur a terme les actuacions necessàries que permeten crear els llocs de treball en plantilla per a resoldre les situacions d'ocupació temporal que en realitat estiguen atenent necessitats estructurals de la sanitat pública valenciana, i seran transformades en places pressupostades abans d'acabar l'any 2002.
  
Per a això i després de l'acabament dels processos diferents de provisió i selecció corresponents als anys 2002 i 2003, les parts sotasignades es reuniran per a determinar la quantificació de temporalitat en la Conselleria de Sanitat a fi d'acomplir l'objectiu esmentat.
  
Quart. Bases dels processos selectius, percentatges de promoció interna i discapacitats
  
Per a dur endavant els processos de selecció previstos en aquest acord, les parts duran a terme un procés de negociació que conclourà abans de l'1 d'octubre de 2001 per a l'aprovació d'un decret del Consell que desplegue a la Comunitat Valenciana les previsions contingudes en la Llei 30/1999, de 5 d'octubre, de Selecció i Provisió de Places de Personal Estatutari dels Serveis de Salut, en què es determinaran, entre altres qüestions, els procediments de selecció de personal, el barem que s'hi aplicarà en la fase de concurs i els percentatges per a promoció interna i discapacitats.
  
Cinqué. Condicions de contractació i manteniment en la borsa de treball del personal temporal
  
El desplegament d'aquestes qüestions es farà en el marc de la negociació del decret del Consell esmentat que haurà de desplegar la Llei 30/1999.
  
Sisé. Aplicació de procediments extraordinaris que puguen ser aprovats per les Corts Generals
  
Les parts sotasignades, sabedores també de la situació de l'ocupació a la resta de territoris amb competències sanitàries i del procés actual de recerca de solucions a aquesta situació, manifesten la seua voluntat de possible adhesió, dins dels límits constitucionals, als procediments extraordinaris que puguen ser aprovats per les Corts Generals.
  
L'adhesió a un procediment extraordinari comportaria una revisió del present acord per adaptar-l'hi.
  
Aquesta possibilitat en cap cas podrà ser causa de retards respecte al calendari d'actuacions en aquest document pactat.
  
Seté. Condicions en què quedarà el personal temporal afectat pels concursos de trasllats i processos de selecció
  
El personal temporal que haja cessat com a conseqüència de la provisió reglamentària de la plaça que ocupen, serà activat immediatament en borsa de treball a fi que tinga una opció efectiva d'optar a les places que queden vacants després de la celebració dels procediments de selecció i provisió de llocs de treball corresponents.
  
Huité. Valoració d'experiència professional i consolidació d'ocupació
  
L'Administració, dins del desenvolupament de la Llei 30/1999, tant en el capítol de personal com en el de provisió de places per concurs de trasllats, es compromet a la valoració especial de l'experiència professional adquirida en centres sanitari públics, amb la finalitat que es consolide l'ocupació i es facilite la mobilitat voluntària del personal fix en el sector sanitari públic valencià.
  
Com a mostra de conformitat, signen el present acord al lloc i en la data dalt indicats.
  
Per la Administració:
  
Roberto J. Roig Oltra, secretari general de la Conselleria de Sanitat i president de la Mesa Sectorial de Sanitat.
  
José Cano Pascual, director general per als Recursos Humans.
  
Per les organitzacions sindicals:
  
Miguel Usó Villanueva, per UGT.
  
M. Dolores Moragues Gandia, per CSI-CSIF.
  
Teresa Conca Martínez, per CCOO-PV.
  
Rafael Reig i Valero, per STEPV-IV.